CELEX: 32016R0888
Language: mt
Date: 2016-06-06 00:00:00
Title: Regolament tal-Kunsill (UE) 2016/888 tas-6 ta' Ġunju 2016 li jemenda r-Regolament (UE) 2015/323 dwar ir-Reoglament finanzjarju applikabbli għall-11-il Fond Ewropew għall-Iżvilupp rigward il-pagament tal-ħlasijiet parzjali

7.6.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 149/1
            
         REGOLAMENT TAL-KUNSILL (UE) 2016/888
   tas-6 ta' Ġunju 2016
   li jemenda r-Regolament (UE) 2015/323 dwar ir-Reoglament finanzjarju applikabbli għall-11-il Fond Ewropew għall-Iżvilupp rigward il-pagament tal-ħlasijiet parzjali
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
   Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri tal-Unjoni Ewropea, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-qafas finanzjarju pluriennali għall-perijodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u Territorji Extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (1) (“il-Ftehim Intern”), u b'mod partikolari l-Artikolu 10(2) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-opinjoni tal-Qorti Ewropea tal-Awdituri (2),
   Wara li kkunsidra l-opinjoni tal-Bank Ewropew tal-Investiment,
   Billi:
   
               (1)
            
            
               Fil-5 ta' Ġunju 2014, il-Bank Ċentrali Ewropew adotta Deċiżjoni (3) li tipprovdi rata negattiva ta' mgħax, li tinvolvi obbligu ta' ħlas għad-detentur tad-depożitu lill-bank ċentrali nazzjonali rilevanti (BĊN) inkluż id-dritt ta' dak il-BĊN li jiddebita l-kont ta' depożitu rilevanti tal-gvern skont dan. BĊE oħrajn fejn il-fondi tal-Fond Ewropew għall-Iżvilupp (FEŻ) għandhom jinżammu f'konformità mal-Artikolu 22 tar-Regolament tal-Kunsill (UE) 2015/323 (4) adottaw deċiżjonijiet simili.
            
         
               (2)
            
            
               Skont l-Artikolu 22(3) tar-Regolament (UE) 2015/323, il-kontribuzzjonijiet għall-FEŻ għandhom jiġu kkreditati minn kull Stat Membru f'kont speċjali bl-isem “Kummissjoni Ewropea — Fond Ewropew għall-Iżvilupp” miftuħ mal-bank ċentrali ta' dak l-Istat Membru jew tal-istituzzjoni finanzjarja rilevanti maħtura minnu.
            
         
               (3)
            
            
               Dawk il-kontijiet speċjali miftuħin mill-Istati Membri f'isem il-Kummissjoni, sabiex fihom jiġu ddepożitati l-kontribuzzjonijiet tal-FEŻ għandhom jinżammu ħielsa minn kwalunkwe imposta jew imgħax sakemm ikun hemm il-ħtieġa li jintużaw għal pagamenti, biex b'hekk jiġu evitati telf għall-baġit tal-FEŻ. L-applikazzjoni ta' imposti jew imgħax negattiv tnaqqas il-baġit tal-FEŻ u twassal għat-trattament inugwali tal-Istati Membri. Għalhekk, fejn jiġi applikat imgħax negattiv fil-kontijiet tal-FEŻ, l-Istati Membri kkonċernati għandhom jikkreditaw ammont li jkun daqs l-ammont ta' dak l-imgħax negattiv. Peress illi wħud mill-Istati Membri ma għandhomx il-possibbiltà li jevitaw l-impatt finanzjarju tal-obbligu li jikkreditaw dawn l-ammonti ta' mgħax negattiv fil-kontijiet tal-FEŻ, huwa xieraq li l-Kummissjoni, meta tkopri l-ħtiġijiet tagħha ta' pagament, timmira li tnaqqas dak l-impatt billi tiġbed bi prijorità mill-ammonti kkreditati fil-kontijiet ikkonċernati.
            
         
               (4)
            
            
               Ir-Regolament (UE) 2015/323 għandu għalhekk jiġi emendat skont dan,
            
         ADOTTA DAN IR-REGOLAMENT:
   Artikolu 1
   L-Artikolu 22 tar-Regolament (UE) 2015/323 jinbidel b'dan li ġej:
   
      “Artikolu 22
      Pagament tal-ħlasijiet parzjali
      1.   Talbiet għall-kontribuzzjonijiet għandhom l-ewwel jużaw l-ammonti stabbiliti għal Fondi Ewropej għall-Iżvilupp preċedenti, f'ordni kronoloġiku.
      2.   Il-kontribuzzjonijiet tal-Istati Membri għandhom ikunu espressi f'euro u għandhom ikunu mħallsa f'euro.
      3.   Il-kontribuzzjoni msemmija fil-punt (a) tal-Artikolu 21(7) għandha tiġi kkreditata minn kull Stat Membru f'kont speċjali bl-isem “Kummissjoni Ewropea — Fond Ewropew għall-Iżvilupp” miftuħ mal-bank ċentrali ta' dak l-Istat Membru jew tal-istituzzjoni finanzjarja rilevanti maħtura minnu. L-ammont ta' dawn il-kontribuzzjonijiet għandu jibqa' f'dawk il-kontijiet speċjali sakemm ikun jeħtieġ li jsiru l-pagamenti.
      4.   Il-kont imsemmi fil-paragrafu 3 għandu jinżamm mingħajr ebda imposta u mgħax.
      5.   Meta jiġi applikat imgħax negattiv għall-kont imsemmi fil-paragrafu 3, l-Istat Membru kkonċernat għandu, mhux aktar tard mid-data tal-pagament ta' kull ħlas parzjali msemmi fl-Artikolu 21 jikkredita l-kont, b'ammont li jikkorrispondi għall-ammont ta' tali mgħax negattiv applikat sal-ewwel jum tax-xahar li jippreċedi l-pagament tal-ħlas parzjali.
      6.   Mingħajr preġudizzju għall-paragrafu 7, il-Kummissjoni għandha tagħmel ħilitha biex tagħmel kwalunkwe ġbid ta' flus mill-kontijiet speċjali b'tali mod li żżomm distribuzzjoni tal-assi f'dawk il-kontijiet li tikkorrispondi għall-koeffiċjent tal-kontribuzzjoni skont il-punt (a) tal-Artikolu 1(2) tal-Ftehim Intern.
      7.   Meta tkun qed tkopri l-ħtiġijiet f'riżorsi ta' flus kontanti tal-FEŻ b'konformità mal-paragrafu 3, il-Kummissjoni għandha timmira sabiex tnaqqas l-impatt tal-obbligu tal-Istati Membri li jikkreditaw l-ammonti ta' mgħax negattiv skont il-paragrafu 5 billi tiġbed bi prijorità fuq l-ammonti ikkreditati fil-kontijiet ikkonċernati.
      8.   Il-kontribuzzjoni msemmija fil-punt (b) tal-Artikolu 21(7) għandha tiġi kkreditata minn kull Stat Membru f'konformità mal-Artikolu 53(1).”.
   
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fil-Lussemburgu, is-6 ta' Ġunju 2016.
      
         
            Għall-Kunsill
         
         
            Il-President
         
         H.G.J. KAMP
      
   
   
      (1)  ĠU L 210, 6.8.2013, p. 1.
   
      (2)  ĠU C 5, 8.1.2016, p. 6.
   
      (3)  Deċiżjoni BĊE/2014/23 tal-Bank Ċentrali Ewropew tal-5 ta' Ġunju 2014 dwar ir-remunerazzjoni ta' depożiti, bilanċi u holdings ta' eċċess ta' riżervi (ĠU L 168, 7.6.2014, p. 115).
   
      (4)  Regolament tal-Kunsill (UE) 2015/323 tat-2 ta' Marzu 2015 dwar ir-regolament finanzjarju applikabbli ghall-11-il Fond Ewropew għall-Iżvilupp (ĠU L 58, 3.3.2015, p. 17).